Ouers gevra vir toestemming om jonges te laat inent(Argieffoto: Unsplash) Die Gautengse regering het ŉ beroep op ouers gedoen om toestemming te gee dat hul kinders teen Covid-19 ingeënt word. Die provinsie het begin met sy program om inentings by skole van stapel te stuur. “Ons moedig ouers, versorgers en voogde aan om die toestemmingsvorms wat 12- tot 17-jariges toelaat om by die skool ingeënt te word, te onderteken en terug te stuur skool toe,” lui ŉ verklaring van die provinsiale regering. Hoewel die land nou aan die stertkant van die vierde vlaag van die Covid-19-pandemie is, waarsku mediese kenners dat ŉ vyfde vlaag voorspel word. Dié vlaag word teen die winter, en moontlik selfs vroeër, verwag. Hulle het weer ŉ beroep op mense gedoen om teen die virus ingeënt te word. “Die Omikron-variant is steeds dodelik, veral vir ouer mense met onderliggende siektetoestande, asook mense wat nie ingeënt is nie.” Die verslapping van regulasies beteken ook dat mense meer sosialiseer en die gevaar van verspreiding bly hoog.